নিউজডেস্ক, বাংলাদেশনিউজ২৪x৭.কম  শিল্পমন্ত্রী ও বাংলাদেশের সাম্যবাদী দলের (এমএল) সাধারণ সম্পাদক দিলীপ বড়ুয়া বলেছেন, তেল-গ্যাস রক্ষা জাতীয় কমিটি অন্ধভাবে কয়লা উত্তোলনের বিরোধিতা করছে। আমাদের জাতীয় স্বার্থে কয়লা উত্তোলন করতেই হবে। সেজন্য এ সম্পর্কে দক্ষরা যা বলেন সে হিসেবে সরকার ব্যবস্থা গ্রহণ করেছে। কিন্তু জাতীয় তেল-গ্যাস রক্ষা জাতীয় কমিটি সরকারকে সহযোগিতা না করে অন্ধভাবে  বিরোধিতা করছে।  রবিবার দুপুরে রাজধানীর পিকিং গার্ডেন রেস্টুরেন্টে বাংলাদেশের সাম্যবাদী দল (এমএল) আয়োজিত এক সংবাদ সম্মেলনে তিনি এ কথা বলেন।  মন্ত্রী বলেন, বিরোধীদল যুদ্ধাপরাধীদের বাঁচাতে নানামুখী অপতৎপরতা চালাচ্ছে। দ্রব্যমূল্য সম্পর্কে তিনি বলেন, একটি দুষ্টচক্র কৃত্রিম সংকট সৃষ্টি করে দ্রব্যমূল্য বাড়াচ্ছে। সরকার এ বিষয়ে কঠোর অবস্থানে রয়েছে।  সংবাদ সম্মেলনে অন্যান্যের মধ্যে কমরেড লূৎফুর রহমান, আবু হামেদ সাহাবুদ্দিন, ধীরেন সিংহ, হারুন চৌধুরী প্রমুখ উপস্থিত ছিলেন।  বাংলাদেশনিউজ২৪x৭.কম/এসএ.